Liliesleaf moet glo rekenskap gee van R8 miljoenDie plaas Liliesleaf (Foto: Liliesleaf/Facebook) Die departement van sport, kuns en kultuur ontken dat hy geen finansiële ondersteuning aan die plaas Liliesleaf gebied het nie en nou die rede vir dié erfenisterrein se sluiting is. Die departement sê in ’n verklaring hy het Liliesleaf oor ’n tydperk van 13 jaar met sowat R70 miljoen befonds. Nog R1,8 miljoen is glo vir die 2020‑’21-boekjaar vir die trust van Liliesleaf begroot. Die departement gee wel toe dat hy onlangs die geldkrane toegedraai het nadat die bestuur van Liliesleaf nie rekenskap kon gee van R8,1 miljoen wat geoormerk was vir opgraderingswerk by die fasiliteit nie. Luidens die verklaring wag die departement nog op terugvoer nadat die raad van Liliesleaf hom glo daartoe verbind het om ’n forensiese ondersoek na die aangeleentheid te doen en aan die departement verslag te doen. Die departement sê hy kan intussen nie voortgaan met die finansiering van ’n instelling “wat nie boekhou van openbare fondse wat hy van die regering ontvang nie”. Liliesleaf het Woensdag aangekondig dat die erfenisterrein sy deure gaan toemaak weens ’n tekort aan befondsing. Nicolas Wolfe, uitvoerende hoof van Liliesleaf, het in ’n verklaring daarop gesinspeel dat die departement die erfenisterrein in die steek gelaat het deur geen finansiële bystand te verleen nie. Liliesleaf se raad van trustees het intussen in ’n afsonderlike verklaring gesê dié bewerings is ongegrond. “Die departement is sedert die stigting van die Liliesleaf-museum die steunpilaar van finansiële ondersteuning.” Volgens die raad van trustees sal die finale forensiese verslag binnekort gereed wees. Liliesleaf in Rivonia, Johannesburg, het tussen 1961 en 1963 as die ANC en Umkhonto weSizwe (MK) se “geheime wegkruipplek” gedien. Die polisie het egter in 1963 op die plaas toegeslaan en inkriminerende dokumente gevind wat tot die inhegtenisneming van verskeie ANC- en MK-leiers gelei het. Die plaas is later tot erfenisgebied verklaar.